Բժշկական բարձր ծախսերից խուսափելու նկատառումով` ծննդկաններն ավելի շատ են դիմում տատմերների ծառայություններին
1991-ից 2008թթ. ընթացքում Ամերիկայի Միացյալ Նահանգներում կրկնապատկվել է տատմերների ընդունած ծնունդների թիվը:
Թիանա Մառերոն օգտվել է նման ծառայություններից: Մառերոն հղիությունն անց է կացրել և երեք ամիս առաջ ծնունդ է տվել Որակավորված բուժքույր տատմերների նոր ծրագրի շրջանակներում: “Ինչ խնդիր էլ, որ ունես, հատկապես առաջնեկների դեպքում, նրանք օգնության են հասնում, մինչդեռ նման հանգամանքներում մայրը կարող է խուճապի մատնվել”, նշում է Մառերոն: Նա դեռևս շարունակում է այցելել Ֆլորիդայի Օրանջ դքսության բուժդեպարտամենտի ծրագրով նախատեսված հինգ տատմերներին: 19-ամյա Անեստա Սթիվենսը և իր փեսացուն իրենց առաջնեկին են սպասում: Տատմերները Սթիվենսին վստահություն են ներշնչում: “Ես շատ անհանգիստ եմ, անընդհատ մտածում եմ, որ ծննդաբերելուց հետո երեխան ապրելու է, ես` ոչ: Խուճապի եմ մատնվում”, ասում է Անեստա Սթիվենսը: Տեղական պետծառայողներն ասում են, որ տատմերների ծրագրի շատ մասնակիցներ առողջապահական ապահովագրություն չունեն և չեն կարող հոգալ բժշկի ծախսերը: Այդ իսկ պատճառով նրանք դիմում այլընտրանքային մեթոդների: Բացի այդ, մասնագիտացված մանկաբարձների պակասն իրավիճակն էլ ավելի է բարդացնում, քանի որ նույնիսկ վճարունակ կանանց համար բավարար թվով մասնագետներ չկան: Տատմեր Քեփրիս Ռայթը կարևորում է այլընտրանք ունենալու հանգամանքը: “Ես չեմ ուզում, որ բժիշկներին թվա, որ մենք փորձում ենք իրենց մասնագիտությունից զրկել: Մենք պարզապես համալրում ենք համակարգը և այլընտրանք ենք ապահովում կանանց համար”, ասում է նա: Ֆլորիդայի Օրանջ դքսության բուժդեպարտամենտի տվյալներով` ծրագրի շրջանակներում կանանց տաս տոկոսն է ունեցել կեսարյան հատման կարիք: Ընդհանուր առմամբ ծրագիրը հաջողված է համարվում: